Héraðssaksóknari hefur ákært karl og konu fyrir að hafa flutt fjögur kíló af kókaíni til landsins með flutningaskipi i október á síðasta ári. Götuvirði efnanna er um 70 milljónir króna.
Efnið fannst við tollskoðun í höfninni í Þorlákshöfn í október á síðasta ári, vandalega falið undir gólfi í bifreið sem kom frá Danmörku með flutningaskipi. Í ákæru kemur fram að lögregla hafi skipt efninu út fyrir gervikókaín og síðan fylgst með ferðum bílsins. Maður var síðan handtekinn við Freyjugötu í miðborg Reykjavíkur degi síðar þegar hann hafði sótt efnið í bílinn. Stuttu síðar var konan handtekin á heimili þeirra.
Við húsleit fundust nokkur hundruð grömm af kókaíni til viðbótar, ríflega fjórtán hundruð töflur af MDMA og lítilræði af öðrum fíkniefnum. Þá lagði lögreglan hald á nokkra farsíma og um tvö þúsund evrur í reiðufé.
Verðmæti efnanna er umtalsvert en götuvirði fjögurra kílóa af kókaíni er um 70 milljónir króna. Parið er ákært fyrir stórfellt fíkniefnasmygl en við því liggur allt að tólf ára fangelsi.